《孟秋八日夜伯寿仲理过予同访俊步月入城南书》
宋代·赵蕃

昨夕城南来，郁郁张园窥。
坡头步荦确，墙下循委蛇。
今夕复何夕，二妙爰集兹。
重为南坡行，因作张园之。
无风幽自凉，有月光仍滋。
菱荇与草树，陆离间参差。
卷云一举趾，濯清久支颐。
空无十丈莲，湛此数顷池。
堤柳有倒影，画手不可施。
爱之不能已，遂许他夕期。
昔人安在哉，万里鲸鱼骑。
神游傥来欤，恍惚不可知。
林园想巾履，编简遗书诗。
怀人渺无尽，乐处翻成悲。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。